《送郑冠玉》
明代·左国玑

我携白玉壶，招邀黄山客。
三年隔阔此登堂，笑我当时欠情别。
腰间锦带解龙泉，手持素扇秋月圆。
酒酣把扇求挥翰，扇上昔有张生所画南归之彩船。
风林飒沓坠霜露，烟涛微茫起汀鹭。
去者不去送者留，立向沙头如有诉。
我心把玩未肯休，恍惚欲动离人忧。
莫忧旧离乐新会，还见新会成离愁。
明朝我献《三都赋》，朔风吹雪燕山路。
君卧梁州旧酒垆，关山月苦看霜兔。
新离旧别俱莫歌，徒为劳心奈若何。
五云散彩凉芃入，且醉堂中金叵罗。

作者简介：河南开封人，字舜齐。能书，善诗赋，名动一时。而年近四十，始中举。有《一元集》。